SKRIFTLIG FORESPØRGSEL P-2182/02

af Freddy Blak (GUE/NGL) til Kommissionen

(12. juli 2002)

Om: Fortsat interessekonflikt i Generaldirektoratet for Transport

Kommissionens svar af 25. juni 2002 på min skriftlige forespørgsel P-1566/02(1) er ikke tilfredsstillende.

Min forespørgsel vedrørte en græsk motorvej, Via Egnatia, som er blevet prioriteret i forbindelse med det transeuropæiske net. En af hovedmodtagerne af støtte under dette projekt er Egnatia S.A. Direktøren for dette selskab er gift med den kontorchef, der udarbejdede forslaget til afgørelse om den finansielle støtte, og der er derfor tale om en alvorlig interessekonflikt.

Vil Kommissionen bekræfte, at den pågældende kontorchef udarbejdede det forslag til afgørelse om projektet, som skal godkendes i det finansielle udvalg (udvalg oprettet i henhold til forordning (EF) nr. 2236/95(2))?

Vil Kommissionen bekræfte, at den pågældende kontorchef er ansvarlig for den generelle forvaltning af projekterne under det transeuropæiske net og således også for de generelle retningslinjer for Via Egnatia?

Vil Kommissionen bekræfte, at kommissionsmedlem de Palacios talsmand (citeret i European Voice) ikke havde ret i sin påstand om, at den pågældende kontorchef er blevet flyttet til en anden stilling?

Vil Kommissionen bekræfte, at Egnatia S.A. er den endelige modtager af den finansielle støtte, og vil den venligst meddele Parlamentet, hvor store beløb der hidtil er udbetalt til Egnatia S.A.?

Der er tilsyneladende undertegnet 160 mindre kontrakter med henblik på gennemførelse af undersøgelser for Via Egnatia. Vil Kommissionen venligst oplyse, hvad disse undersøgelser går ud på, og hvorledes de opfylder programmets målsætninger? Vil den endvidere oplyse, om den har foretaget nogen kontrol på stedet og i bekræftende fald med hvilket resultat?

(1) EFT C 301 E af 5.12.2002, s. 181.

(2) EFT L 228 af 23.9.1995, s. 1.

Svar afgivet på Kommissionens vegne af Loyola de Palacio

(16. september 2002)

Kommissionen har allerede besvaret en del af det ærede medlems spørgsmål i sit svar på skriftlig forespørgsel P-1566/02, herunder spørgsmålet om de sagsområder, der henhører under den kontorchef, som er ansvarlig for forvaltningen af projekterne vedrørende det transeuropæiske transportnet (TEN-T). I sit foregående svar understregede Kommissionen således, at den pågældende kontorchef ikke har beskæftiget sig med spørgsmål vedrørende Egnatia-projektet, som er en del af det prioriterede Essen-projekt PATHE-Egnatia, siden januar 2001, idet man vil undgå enhver risiko for interessekonflikt, og at den tjenestemand, der er ansvarlig for TEN-T-projekterne i Grækenland, refererer direkte til den kompetente direktør i alle spørgsmål vedrørende dette projekt. Direktøren er ligeledes ansvarlig for den generelle forvaltning af TEN-T-projekterne, herunder de generelle retningslinjer for disse projekter.

Følgende finansielle oplysninger kompletterer således de tidligere oplysninger.

Den del af projektet, der vedrører Egnatia, finansieres ved hjælp af fællesskabsbidrag fra forskellige budgetposter:

- Den Europæiske Fond for Regionaludvikling (EFRU) og Samhørighedsfonden: 1 914 mio. EUR i henhold til EF-støtterammerne for perioderne 1994-1999 og 2000-2006

- TEN-T (30 mio. EUR i henhold til det vejledende flerårige program 2001-2006).

Disse bidrag ydes på basis af beslutninger truffet af Kommissionen, i overensstemmelse med de principper, der er fastsat i forordningerne for disse forskellige budgetter. Midlerne ydes til det græske økonomiministerium og ikke direkte til selskabet Egnatia Odos S.A.

Selskabet Egnatia Odos S.A. er af ministeren blevet udpeget som endelig modtager af Fællesskabets finansielle støtte. Som ansvarlig for projektets gennemførelse udøver selskabet sine beføjelser ved bl.a. at indgå kontrakter om undersøgelser af såvel teknisk som miljømæssig art for alle projektfaserne samt om bygningen af de forskellige dele af denne motorvej. På grund af arbejdets kompleksitet opdeles disse undersøgelser og arbejder, som det er tilfældet med alle transportinfrastrukturprojekter, i forskellige partier, som efter en udbudsprocedure tildeles de kontrahenter, som har afgivet det bedste bud. Det er på disse vilkår, tildelingen af de af det ærede medlem nævnte kontrakter har fundet sted. Indgåelsen af disse kontrakter sker således i overensstemmelse med projektets udviklingsmål, hvis samlede relevans vurderes af Kommissionens tjenestegrene, som også overvåger udbudsprocedurerne.

Via sine forskellige involverede tjenestegrene, som arbejder tæt sammen, gennemfører Kommissionen med regelmæssige mellemrum en administrativ, teknisk og regnskabsmæssig kontrol for at følge projektets gennemførelse og sikre sig, at projektmidlerne anvendes korrekt. Under disse rutinemæssige undersøgelser er der ikke konstateret nogen uregelmæssigheder i forvaltningen af de midler, der er tildelt Egnatia-projektet.

Hvad specielt strukturfondene og Samhørighedsfonden angår, gennemgår Kommissionen med regelmæssige mellemrum de kontrolsystemer, medlemsstaterne har indført, da det påhviler sidstnævnte at give rimelig sikkerhed for, at midlerne forvaltes på en forsvarlig måde. Endvidere foretager Kommissionen, inden for rammerne af de ressourcer, den har til rådighed, supplerende kontrol på stedet af et udvalg af projekter.

Med hensyn til TEN-T-budgetmidlerne, som udgør 30 mio. EUR i perioden 2001-2006, gennemføres der en årlig revision på grundlag af projektstatusrapporten, og før de endelige udbetalinger finder sted, foretages der kontrol på stedet for at verificere, at betalingsanmodningerne er berettigede i enhver henseende.

Hvad artiklen i European Voice angår, har Kommissionens talsmand med ansvar for transport og energi sendt et brev til European Voice med et dementi af påstandene i denne artikel og en nærmere redegørelse for situationen. Brevet blev offentliggjort i European Voice den 27. juni 2002.